Home as a Place of Service/sq

[[Media:MC2_08PDF_Shtëpia_si_një_Vend_Shërbese.pdf|Shkarkojeni këtë faqe si dokument pdf]]

Home, A Place of Service
Ne të krishterët e shekullit të 21-të rrallë e lidhim shtëpinë tonë me një vend shërbese. Shumicën e kohës, kur ne flasim për shërbesën e kishës, ne e lidhim atë me një ndërtesë të cilën e quajmë kishë. Por kur i hedhim një sy më të kujdesshëm Dhjatës së Re, ne zbulojmë që shtëpitë janë një vend i zakonshëm shërbese.

Gjatë ditës së Pentakostit, kur Shpirti i Shenjtë u dërgua mbi dishepujt, Pjetri predikoi ungjillin, rreth 3,000 veta erdhën në besim dhe është shkruar që “duke e thyer bukën nga shtëpia në shtëpi, merrnin ushqimin me gëzim dhe me thjeshtësi zemre”. Qysh nga fillimi i kishës, shtëpitë u bënë një vend shërbese.

Por në fakt, gjithçka kishte filluar shumë më herët. Jezusi i përdori shtëpitë (të vetën dhe të shumë të tjerëve) për të bërë shërbesën e tij ndaj njerëzve. Ne mund të gjejmë disa nga shembujt te Mateu 8:14-16, 9: 9-13, 13:36, Luka 19:5, Gjoni 3:1-6,12:1-9. Në shumë vende është shkruar që Jezusi po jepte mësim nëpër sinagoga. Por mos harroni faktin që kur ai dërgoi të 12 apostujt, ose të 72 dishepujt, Ai dha urdhra të prera në lidhje me vendin ku duhet të shkonin për të shërbyer. Edhe te Mat. 10, edhe te Luka 10, Jezusi u tha dishepujve të tij të gjenin një shtëpi dhe të rrinin atje. Strategjia që u mësoi Jezusi dishepujve të vet ishte të shërbenin nga shtëpia.

Kurse kur lexojmë Veprat e Apostujve, ne vëmë re se si kisha po zgjerohej nëpër Perandorinë Romake. Por ne shohim gjithashtu se si të krishterët e parë po i përdornin shtëpitë e tyre për shërbesë. Kur Korneliusi u urdhërua nga Zoti që të ftonte Pjetrin, ai e ftoi atë në shtëpinë e vet, duke grumbulluar atje një turmë shumë të madhe me njerëz. Kur Pjetri u arrestua nga Herodi, kisha po lutej për të në shtëpinë e nënës së Gjon Markut. Në Veprat 16:11-15 lexojmë për fillimet e kishës në Filipi. Gjithçka filloi kur një grua e quajtur Lidia ftoi apostullin Pal dhe miqtë e tij të rrinin në shtëpinë e saj. Në fund të librit të Veprave ne lexojmë rreth shërbesës së Palit në Romë. Ku? “...erdhën shumë veta tek ai në banesën e tij.”; “Dhe Pali ndenji plot dy vjet në shtëpinë që kishte marrë me qira dhe priste të gjithë ata që vinin tek ai, duke predikuar mbretërinë e Perëndisë dhe duke mësuar gjërat e Zotit Jezus Krisht me shumë liri dhe pa ndalim.” (Veprat e Apostujve 28: 23, 30, 31)

Një nga cilësitë kyçe të një peshkopi/mbikëqyrësi, bazohet në aftësitë që shfaq në shtëpi. “Njeri që e qeveris mirë familjen e vet dhe i ka fëmijët të bindur me çdo lloj mirësjellje (sepse në qoftë se dikush nuk di të qeverisë familjen e vet, si do të kujdeset për kishën e Perëndisë?).” (1Tim 3: 4-5) Ne mund të pyesim veten, e nga mund ta dimë se si e menaxhon shtëpinë një burrë, nëse nuk jetojmë atje për një farë kohe?

Ne mund të fillojmë me vetë familjet tona dhe më pas të përpiqemi të arrijmë familjet përreth nesh: kushërinjtë, miqtë, fqinjët, etj. Arrini ta imagjinoni tablonë e madhe? Shtëpitë tona mund të jenë vende fantastike për të bërë shërbesën tonë.

Familja ime përbëhet nga unë, gruaja ime dhe tre fëmijët tanë. Fëmijët janë që të gjithë të rritur. Më i madhi prej tyre quhet Pal. Ai është 22 vjeç. E dyta quhet Marta dhe është 20 vjeçe, si dhe Agatha është 18 vjeçe. Qysh nga fillimi ne kemi bërë shumë gjëra së bashku me ta, për t’i mësuar në lidhje me Perëndinë. Ne lexonim Biblën së bashku, diskutonim mbi të, luteshim së bashku. Ne u kemi mësuar atyre mësime të ndryshme nga Bibla, ne kemi adhuruar Zotin së bashku, e hapnim shtëpinë për takime me njerëz të tjerë duke u shpallur atyre ungjillin, e shumë gjëra të tjera. Sot, të tre fëmijët tanë janë duke ecur ngushtë me Zotin dhe janë ndjekës besnikë të Tij. Unë e di që e gjithë kjo është meritë e hirit të Tij, por besoj se edhe ne ndihmuam sadopak. Ne u përpoqëm të jetonim çdo ditë duke dhënë modelin e mirë të një jete të krishterë. Ata na panë në situata të ndryshme. Shtëpia është një vend i mrekullueshëm për shërbesë, duke filluar me vetë familjet tona dhe duke vazhduar me familjet e tjera.

Po përse duhet të shkruajmë për shtëpinë? Unë nuk po e shkruaj këtë sepse nuk më pëlqejnë ndërtesat e kishave. Po e shkruaj sepse shumë të krishterë të ditëve të sotme i kanë kthyer shtëpitë e tyre në një strehë, në një kështjellë ku stuken. Unë ju sfidoj që t’i vendosni shtëpitë tuaja në altar. A është shtëpia juaj, kështjella juaj e gatshme për shërbesën e Mbretit? Ajo mund të përdoret për lutje, studim bible, adhurim, ungjillizim, ose ndonjë formë tjetër shërbese. Kjo është e natyrshme, biblike dhe shumë e frytshme. Në duart e Tij, shtëpitë tona mund të ndryshojnë të gjithë botën.

Në Krishtin, Adam Adamus Komiteti Drejtues i EFCX